<classify> TANZANIA imechaguliwa kuwa nchi ya kwanza kuendesha kampeni ya Linda Ardhi ya Mwanamke yenye malengo ya kumwezesha mwanamke kumiliki ardhi.Akizungumza jijini Dar es Salaam leo, Jumatano, mwenyekiti wa kampeni hiyo, Tike Mwambipile kutoka Chama cha Wanasheria Wanawake TAWLA amesema, kampeni hiyo itajumuisha asasi za kiraia 26 pamoja na serikali kupitia Wizara ya Ardhi na Wizara ya Afya, Maendeleo ya Jamii, Jinsia, Wazee na watoto. Mwambipile alisema lengo la kampeni hiyo ni kujaza ombwe lililopo kati ya sera au sheria na taratibu za maisha ya kila siku ya jamii za Watanzania. Tanzania imejikita katika malengo manne ambayo ni pamoja na kuondoa mila na desturi kandamizi zinazowakwamisha wanawake katika kupata haki zao katika ardhi na kuwawezesha kutumia ardhi kwa manufaa ya kujiinua kiuchumi, kuwaongezea uwezo ili washiriki katika ngazi za maamuzi, alisemaKwa upande wake Mratibu wa Kampeni hiyo, Monica Mhoja kutoka Taasisi ya Landesa alisema licha ya kuwepo sera na sheria zinazompa mwanamke haki kumiliki ardhi, utekelezaji wake umekuwa haupo hali inayomfanya kuwa tegemezi.Mbali na wanawake kuchangia asilimia 80 ya ushiriki kwenye kilimo, imekuwa tofauti katika umiliki wa ardhi ambapo tafiti zinaonyesha wanaomiliki ardhi ni asilimia 24 tu, alisema.Naye Mkurugenzi wa Chama cha Waandishi Wanawake Tamwa, Rose Rueben alisema kampeni hiyo ina malengo ya kumpatia mwanamke haki ya kumiliki ardhi kwa kuhakikisha utekelezaji wa sera na sheria unawiana na changamoto zilizopo .  <topic>: kitaifa 